Fi New Delhi fl-Indja bħalissa qed tittella' wirja fotografika mill-aktar interessanti dwar il-kisba tal-Indipendenza minn Malta u dwar il-kisba tal-Indipendenza mill-Indja. Grazzi għal din il-wirja fil-kapitali tal-Indja, jispikka l-fatt li ż-żewġ pajjjiżi, minkejja ċ-ċokon u l-kobor tal-art, huma xxurtjati ħafna li kellhom statisti bħall-Prim Ministru Ġorġ Borg Olivier, Mahatma Gandhi u l-Prim Ministru Jawahar lal Nehru. Din il-wirja, inizjattiva ta' Reuben Gauci, il-Kummissarju Għoli Malti għall-Indja, kienet inawgurata f'dawn il-jiem mill istess Kummissarju Għoli Malti għall-Indja u s-Sinjura Olga V. Gauci. Din il-wirja qed tittella' fl-Istitut Indjan tal-Fotografija f'Noida, limiti ta' New Delhi, permezz ta' kollaborazzjoni bejn il-Kummissjoni Għolja ta' Malta u l-Konfederazzjoni ta' Mexxejja Żgħażagħ Indjani (CYL). Din il-wirja qed tkun miftuħa għall-pubbliku sal-14 ta' Diċembru 2021 biex wara tibda tittella' fi bliet oħrajn fl-Indja stess għal matul ix-xhur li ġejjin. Matul iċ-ċerimonja, il-Kummissarju Għoli Malta Reuben Gauci qal li qabel ma kisbu l-Indipendenza, Malta u l-Indja qasmu storja komuni bħala parti mill-Imperu Ingliż, iżda wara li kisbu l-Indipendenza, Malta u l-Indja qasmu destin komuni ta' demokrazija u rispett lejn id-drittijiet tal-bniedem bħala nazzjonijiet ħielsa. Reuben Gauci qabbel il-karattri ġentili tal-Prim Ministru Malti Ġorġ Borg Olivier u l-Prim Ministru Indjan Jawahar Lal Nehru, li taħt it-tmexxija rispettiva tagħhom iż-żewġ pajjiżi kisbu l-Indipendenza fil-21 ta' Settembru 1964 u l-15 t'Awwissu 1947. Himadrish Suwan, iċ-Ċermen tal-Konfederazzjoni ta' Mexxejja Żgħażagħ Indjani, qal li Malta u l-Indja għandhom ġejjieni sabiħ u twil quddiemhom grazzi għall-qsim ta' ideat, valuri u prinċipji minn ġenerazzjoni għall-oħra. F'kummenti ma' Il-Mument, Reuben Gauci qal li: "Bħala Kummissarju Għoli ta' Malta fl-Indja ħassejt li kelli ntella' din il-wirja ta' ritratti biex nuri li l-poplu Malti, l-istess bħall-poplu Indjan, hu tassew kburi bil-kisba tal-Indipendenza tiegħu 57 sena ilu. "Din is-sena, l-Indja ċċelebrat l-74 anniversarju mill-kisba tal-Indipendenza tagħha, liema anniversarju fetaħ sena ta' ċelebrazzjonijiet fil-pajjiż magħrufa bħal tal-75 sena ta' Indipendenza. Kien għalhekk li ħassejt li issa kien il-waqt li nuri lill-Indjani l-orgolju li għandhom il-Maltin ukoll. Hu qal li waqt il-ftuħ ta' din il-wirja hu tkellem dwar il-Prim Ministru ta' dak iż-żmien, Ġorġ Borg Olivier, li kien bniedem taz-zokkor u ta' qalb tajba tant li kien jiġbed is-simpatija tar-rivali politiċi tiegħu daqskemm ta' dawk li kienu jżommu miegħu. "Semmejtilhom il-każ ta' meta l-Prim Ministru Borg Olivier ma riedx ikeċċi ħaddiem li kien naqas f'xogħlu biex ma tbatix il-familja tiegħu, u għedtilhom kemm kien impressjonani l-funeral statali li kien ingħata lill-Prim Ministru Borg Olivier fil-Belt fl-1980, meta dak iż-żmien kont għadni daqsxejn ta' tfajjel." Hu temm li Malta u l-Indja huma tassew ixxurtjati li kellhom statisti bħal Mahatma Gandhi u l-Prim Ministru Jawahar lal Nehru hekk kif Malta kellha lil Ġorġ Borg Olivier u mexxejja li ġew warajh miż-żewġ naħat tal-ispettru politiku. "Niftakar kliem il-mibki Professur Oliver Friġġieri li kien jgħidilna kważi bi dmugħ f'għajnejh: " Faħħruhom lill-politiċi Maltin, għax dejjem ippruvaw ituna mill-aħjar li setgħu! " Reuben Gauci żied li din il-wirja kienet iddisinjata mir-rivista Indana ' Extraordinary and Plenipotentiary Diplomatist " u kienet issorveljata minnu u minn Eugenie Megally li hi t-Tieni Segretarju u Konslu responsabbli għall-Affarijiet tal-Kultura fi ħdan il-Kummissjoni Għolja. Din il-wirja ġiet finanzjata mill-fond li għandu l-Ministeru tal-Affarijiet Barranin u Ewropej għaċ-Ċelebrazzjoni tal-Festi Nazzjonali mill-Ambaxxati u l-Kummissjonijiet Għolja barra minn Malta.